Predsjednik HDZ-a Tomislav Karamarko nakon što je nazočio svečanoj sjednici skupštine Zadarske županije novinarima je na upit kako komentira Mustačevo izručenje Njemačkoj rekao kako ga veseli što hrvatsko pravosuđe ipak funkcionira i da je to dobro i zbog odnosa i obveza prema Europskoj uniji. Na upit kako komentira tvrdnje da su se ljudi u SOI u vrijeme dok je bio čelnik zapošljavali na jedan ili nekoliko dana u svrhu daljnjeg zapošljavanja zaobilaženjem natječaja Karamarko je rekao:

- Nisam sklon kao bivši čelnik SOE komentirati postupke SOE u to vrijeme i ono što smo radili u dogovoru s nekim drugim tijelima državne uprave. Međutim ovo je sve skupa na tragu onoga što stalno govorim, a to je da će ova Vlada cijelo ovo vrijeme do izbora izmišljati afere. Dakle, ovo nije nikakva afera i sve što je učinjeno je učinjeno po zakonu i po propisima. Oni će do izbora nastojati izmišljati afere ne bi li se do izbora zaboravilo na gospodarsku situaciju koja nije niti malo romantična. Prema tome ne mogu govoriti o onome što se radilo, ali je sve bilo po zakonu. Ne bih komentirao ja sam bio profesionalac u toj službi i bilo bi neozbiljno da to komentiram. Mi moramo držati do svoje države i do tijela državne uprave. Pa zbog 2007.godine se kako čujem saziva vijeće za nacionalnu sigurnost, a ne zbog 30.000 ljudi koji se sele iz Hrvatske u zadnje dvije godine. Ako ovo sugeriramo da se radi o nekoj aferi i da se tu radilo o zapošljavanju nekih prijatelja, pa možemo onda razgovarati i o nekim karakterističnim imenima i prezimenima koji su u zadnje dvije godine ušli u slične strukture. I oprostite zašto vi tražite da vam ja sada objašnjavam logiku onoga što je služba tada trebala odraditi, rekao je Karamarko.

Na novinarski upit kako komentira događanja u Nauti Lamjana Karamarko je rekao kako neće to komentirati dok slučaj ne završi.

>> Vrhovni sud odbacio žalbe: Mustača izručujemo Njemačkoj!